DA Den Europæiske Unions Tidende CE 78/500

(2004/C 78 E/0522)

SKRIFTLIG FORESPØRGSEL E-3243/03

af Jan Wiersma (PSE) til Kommissionen

(3. november 2003)

Om: »Buy American Act« i det amerikanske forsvarsbudget

Har Kommissionen kendskab til, at Repræsentanternes Hus i det amerikanske forsvarsbudget har indført en lov, den såkaldte »Buy American Act«, som bevirker, at Pentagon i vidt omfang er forpligtet til at indkøbe amerikansk forsvarsmateriel?

Hvordan stiller Kommissionen sig til »Buy American Act«, som er optaget i den amerikanske Defence Authorization Bill FY 2004?

Hvad har Kommissionen gjort for at forhindre vedtagelsen af denne lov?

I hvilken udstrækning er loven en overtrædelse af de internationale handelsaftaler?

Hvilke følger har vedtagelsen af denne lov for våbenindustrien i Europa og for samarbejdet mellem EU og USA om fremstilling af våben?

Hvilke modforholdsregler overvejer Kommissionen at træffe, hvis loven vedtages endeligt?

Har Kommissionen planer om i tilfælde af en eventuel vedtagelse at anbefale EU-medlemsstaterne at indføre en ordning svarende til den, som med den planlagte lov pålægges Pentagon?

Finder Kommissionen, at vedtagelsen af Buy American Act yderligere vil kunne forværre det allerede spændte forhold til USA?

Svar afgivet på Kommissionens vegne Af Pascal Lamy

(23. december 2003)

Kommissionen har nøje fulgt udviklingen i forbindelse med lovforslaget med betegnelsen »National Defence Authorisation Act for Fiscal Year 2004«, siden det blev vedtaget af det amerikanske Repræsentanternes Hus i maj 2003. Det, som Kommissionen oprindeligt var blevet opmærksom på, var den usædvanlige udvidelse af »Buy American«-bestemmelserne til områder, som eventuelt ville være i strid med De Forenede Staters forpligtelser i henhold til Verdenshandelsorganisationens (WTO's) aftale om offentlige indkøb.

Tingene har udviklet sig i den rigtige retning, siden forslaget blev drøftet i Repræsentanternes Hus og Senatet, hvor dybe uoverensstemmelser tvang til et forlig og involvering af den amerikanske regering. Forligskonferencerapporten blev endelig godkendt den 11. november 2003 og vedtaget i Repræsentanternes Hus og Senatet straks derefter. Lovforslaget blev forelagt præsident George W. Bush med henblik på ophøjelse til lov den 21. november 2003.

En af de ting, som Kommissionen foretog sig i begyndelsen af september over for det oprindelige forslag, var at afsende en verbalnote til den amerikanske regering og Kongressen med en redegørelse for Kommissionens holdning til sagen, idet det samtidig blev fremhævet, at visse bestemmelser i forslaget kunne udgøre en overtrædelse af WTO-aftalen om offentlige indkøb. Chefen for Kommissionens delegation i Washington skrev til udenrigsministeren og udvalgte medlemmer af Repræsentanternes Hus og redegjorde for Kommissionens modstand mod enhver udvidelse af »Buy American«-bestemmelserne. Kommissionsmedlemmet med ansvar for handel drøftede også spørgsmålet med den amerikanske handelsminister Robert Zoellick. I oktober 2003 skrev Kommissionens formand Romano Prodi til den amerikanske præsident og bad ham om at modsætte sig loven, hvis den blev vedtaget af Kongressen i sin (på daværende tidspunkt) aktuelle form. Kommissionen mener, at disse gentagne indgreb har været medvirkende til at afhjælpe nogle væsentlige mangler ved det oprindelige forslag. Slutresultatet kan som helhed betragtet anses for at være tilfredsstillende fra EU's synspunkt, særlig da der dermed hindres udbredt brug af fri- og undtagelser, som kunne have ført til stor retsusikkerhed og givet store muligheder for anvendelse af diskretionære foranstaltninger.

Ifølge lovforslagets ophavsmand, formanden for Repræsentanternes Hus' udvalg for de væbnede styrker Duncan Hunter (republikaner, CA), var formålet med lovforslagets kapitel om indkøb oprindeligt at styrke kapaciteten hos det amerikanske forsvars industrigrundlag og mindske afhængigheden af udenlandske kilder. Lovforslaget ville i sin oprindelige udgave bl.a. have sat forsvarsministeriet i stand til at forbyde indkøb af goder fremstillet i lande, som anvendte restriktioner for våbeneksport, eller som ikke støttede De Forenede Staters operationer i Afghanistan eller Irak. Der findes en lignende men en smule ændret bestemmelse i den endelige udgave, men nu ville et eventuelt forbud mod indkøb af goder kun gælde for lande, som anvender restriktioner for militæreksport til De Forenede Stater til dets bekæmpelse af terrorisme, i hvilket tilfælde restriktionerne først ville gælde efter lovens ikrafttræden (og ikke som en følge af restriktioner under de amerikanske militæroperationer i Irak som oprindeligt foreslået). Det er desuden en betingelse for anvendelsen af denne bestemmelse, at den amerikanske regering sikrer sig, at det ikke sker i strid med gældende internationale forpligtelser, herunder WTO-aftalen om offentlige indkøb.

Andre foreslåede foranstaltninger såsom en forhøjelse af det amerikanske indhold ifølge »Buy American«-bestemmelserne (fra i øjeblikket 50 % til 65 %) eller et forbud mod import af visse goder, der betragtedes som »critical items for national defence«, blev udeladt af den endelige udgave.

Bestemmelserne om incitamenter til amerikanske kontrahenter til at benytte værktøjsmaskiner eller anlægsaktiver fremstillet i USA til produktion af militærudstyr og en vag præference for leverandører, som benytter sådanne maskiner eller aktiver, er bevaret i den endelige udgave og er det eneste, som i nogen grad endnu optager Kommissionen. Nu er det for Kommissionen et spørgsmål om, hvordan den amerikanske regering anvender denne bestemmelse og den bredere undtagelse i loven, som kræver, at den amerikanske regering ikke må anvende bestemmelserne i loven på en måde, der er uforenelig med De Forenede Staters internationale forpligtelser, herunder WTO-aftalen om offentlige indkøb. Kommissionen er klar over, at europæiske leverandører til det amerikanske forsvarsministerium af civile og militære goder potentielt kan blive berørt af denne bestemmelse, hvis undtagelsen ikke anvendes korrekt. Kommissionen vil derfor meget omhyggeligt følge, hvordan den anvendes i praksis.

Kommissionen vil som tidligere nøje overvåge implementeringen af »National Defence Authorisation Act for Fiscal Year 2004« og tage alle hensigtsmæssige skridt i den forbindelse.